**declaraţie de avere**

*Roxana.c*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

mărturisesc, ieri stăpânisem cam tot ce exista sub soare

aveam oceane, munți și câmpuri, eram un pașnic dictator

am fost vreo câțiva ani constructor de avioane și vapoare

lansate-n aer și pe ape ca să ajungă tuturor

aveam o linie ferată, locomotive și vagoane

o casă în pădure, lacuri, câini, urși, pisici și un castel

o fabrică de bani, contabili, soldați cu săbii și galoane

aveam un atelier de modă, trei patru zâne top-model

aveam eroi veniți din spațiu, extratereștri și-o rachetă

un circ cu lei și tigri, stele, un dinozaur, clovni, pitici

doi bodiguarzi pe post de îngeri și-o fermecată amuletă

un laser folosit în drumul făcut prin jungla de urzici

și-n timp ce studiam pe coate planeta care se rotește

amețitor s-au dus. de-aceea azi am un straniu sentiment

am fost cel mai bogat din lume și pot să recunosc: firește

că simt o pierdere imensă dar n-am ajuns la faliment